b'\n_START_ARTICLE_\nHaliucinogenai\n_START_SECTION_\nHaliucinogen\xc5\xb3 skirstymas\n_START_PARAGRAPH_\nSiaur\xc4\x85j\xc4\x85 prasme haliucinacija yra jokio ry\xc5\xa1io su tikruoju pasauliu neturintis (realyb\xc4\x97je neegzistuojantis) vaizdinys, kuris lengvai gali b\xc5\xabti supainiotas su realybe. Ta\xc4\x8diau \xe2\x80\x9ehaliucinacija\xe2\x80\x9c, sukuriama haliucinogenini\xc5\xb3 med\xc5\xbeiag\xc5\xb3 tiksliau gal\xc4\x97t\xc5\xb3 b\xc5\xabti apib\xc5\xabdinama kaip pakit\xc4\x99s normalaus pasaulio suvokimas, nes da\xc5\xbeniausiai med\xc5\xbeiaga tik pakei\xc4\x8dia suvokim\xc4\x85 apie jau egzistuojant\xc4\xaf objekt\xc4\x85. \xe2\x80\x9eTikr\xc4\x85sias\xe2\x80\x9c haliucinacijas sukelia haliucinogenin\xc4\x97s med\xc5\xbeiagos, apjungtos \xc4\xaf grup\xc4\x99 angli\xc5\xa1ku pavadinimu deliriants (liet. sukeliantys klied\xc4\x97jim\xc4\x85), arba kartais vadinamos tiesiog \xe2\x80\x9etikraisiais haliucinogenais\xe2\x80\x9c._NEWLINE_D\xc4\x97l to, kad daug \xc4\xafvairi\xc5\xb3 med\xc5\xbeiag\xc5\xb3, ypa\xc4\x8d kai kalbama apie narkotikus, priskiriama haliucinogenams, juos yra priimta pagal poveik\xc4\xaf skirstyti \xc4\xaf tris grupes:\n_START_SECTION_\nPsichodelikai\n_START_PARAGRAPH_\nPsichodelin\xc4\x97s med\xc5\xbeiagos yra klasifikuojamos kaip med\xc5\xbeiagos, kuri\xc5\xb3 pagrindinis poveikis yra paa\xc5\xa1trinti arba sustiprinti m\xc4\x85stymo procesus. Pagal Aldous Huxley, \xc5\xa1ios med\xc5\xbeiagos veikia \xe2\x80\x9ei\xc5\xa1jungdamos\xe2\x80\x9c blokatorius smegenyse, kurie atsakingi u\xc5\xbe nesvarbios, neesmin\xc4\x97s informacijos filtravim\xc4\x85, siekiant i\xc5\xa1laikyti efektyv\xc5\xb3, stabil\xc5\xb3, kad ir l\xc4\x97tesn\xc4\xaf smegen\xc5\xb3 darb\xc4\x85. Paveiktos psichodelik\xc5\xb3 smegenys tiesiog \xe2\x80\x9eu\xc5\xbetvindomos\xe2\x80\x9c informacija. Psichodelik\xc5\xb3 i\xc5\xa1\xc5\xa1aukta b\xc5\xabsena vertinama labai skirtingai, dvejopai._NEWLINE_Daugiausia manoma, kad taip aktyvinama smegen\xc5\xb3 veikla ir pasiekiamas laikinas labai padidintas s\xc4\x85moningumas, tartum pakartojamas pabudimas i\xc5\xa1 miego \xc4\xaf dar aktyvesn\xc4\x99 b\xc5\xabsen\xc4\x85. Nors ir tokia nestandartin\xc4\x97 b\xc5\xabsena smegenis vargina, ypa\xc4\x8d jei da\xc5\xbenai kartojama._NEWLINE_Aktyv\xc5\xabs narkotini\xc5\xb3 med\xc5\xbeiag\xc5\xb3 prie\xc5\xa1ininkai, nors ir moksli\xc5\xa1kai nepagr\xc4\xafstai, bet tvirtina, kad smegenis u\xc5\xbepl\xc5\xabsta tiek informacijos, kiek jos negali apdoroti, tod\xc4\x97l sutrinka j\xc5\xb3 veikla._NEWLINE_Psichodelik\xc5\xb3 veikimas gali b\xc5\xabti labai skirtingas, priklausomai nuo nuotaikos, doz\xc4\x97s, supan\xc4\x8dios aplinkos ir dar daugelio veiksni\xc5\xb3. \xe2\x80\x9eKelion\xc4\x97\xe2\x80\x9c (taip vadinamas med\xc5\xbeiagos poveikis, sukelti vaizdiniai ir potyriai) gali t\xc4\x99stis nuo keli\xc5\xb3 valand\xc5\xb3 iki keli\xc5\xb3 par\xc5\xb3. Kai kurie psichodelikai i\xc5\xa1kraipo tik vien\xc4\x85 jutim\xc4\x85, pavyzd\xc5\xbeiui, DIPT veikia \xc5\xbemogaus klaus\xc4\x85._NEWLINE_Daugum\xc4\x85 psichodelik\xc5\xb3 labai sunku ar net ne\xc4\xafmanoma mirtinai perdozuoti, nes mirtinos doz\xc4\x97s nuo keli\xc5\xb3 \xc5\xa1imt\xc5\xb3 iki keli\xc5\xb3 t\xc5\xabkstan\xc4\x8di\xc5\xb3 kart\xc5\xb3 didesn\xc4\x97s u\xc5\xbe tas, kurios pardavin\xc4\x97jamos gatv\xc4\x97je ir reikalingos norimam poveikiui gauti. Nema\xc5\xbeos dalies med\xc5\xbeiag\xc5\xb3 kaip MDMA ar kanapi\xc5\xb3 didesn\xc4\x97s doz\xc4\x97s poveikis gali pana\xc5\xa1us \xc4\xaf psichodelik\xc5\xb3. Ta\xc4\x8diau d\xc4\x97l psichodelikams neb\xc5\xabdingo stipraus pa\xc5\xa1alinio poveikio, negali b\xc5\xabti priskirtos prie \xc5\xa1ios med\xc5\xbeiag\xc5\xb3 grup\xc4\x97s. Be to, jos veikia visi\xc5\xa1kai skirtingus receptorius, lyginant su psichodelikais._NEWLINE_Psichodelikams i\xc5\xa1 geriau \xc5\xbeinom\xc5\xb3 med\xc5\xbeiag\xc5\xb3 priskirtina: LSD, psilocibinas, meskalinas.\n_START_SECTION_\nBlokuojantys haliucinogenai\n_START_PARAGRAPH_\nTai med\xc5\xbeiagos, kurios taip pat sukelia haliucinacijas, nors ir visai kitu keliu. U\xc5\xbeblokuojami receptoriai ir d\xc4\x97l to pasiekiama sapno, transo b\xc5\xabsena. I\xc5\xa1 esm\xc4\x97s pana\xc5\xa1i smegen\xc5\xb3 b\xc5\xabsena gali b\xc5\xabti gaunama ir vartojant blokuojantiesiems haliucinogenams prie\xc5\xa1ingai veikian\xc4\x8dius\xc2\xa0\xe2\x80\x93 ne blokuojan\xc4\x8dius, o kaip tik visus sveikuose smegenyse esan\xc4\x8dius \xe2\x80\x9efiltrus\xe2\x80\x9c i\xc5\xa1jungian\xc4\x8diais\xc2\xa0\xe2\x80\x93 psichodelikus. Ta\xc4\x8diau b\xc5\xabtina pamin\xc4\x97ti, kad potyri\xc5\xb3 visuma labai smarkiai skiriasi. Daugum\xc4\x85 blokuojan\xc4\x8di\xc5\xb3j\xc5\xb3 haliucinogen\xc5\xb3 galima daug lengviau perdozuoti, lyginant su psichodelikais._NEWLINE_Tokios med\xc5\xbeiagos visi\xc5\xa1kai nepopuliarios kaip narkotikai. Jos (ar dalis j\xc5\xb3) netgi legalios, nes j\xc5\xb3 naudojimas nei\xc5\xa1plit\xc4\x99s. Haliucinacijos paprastai patiriamos tamsiuose erdv\xc4\x97se arba u\xc5\xbemerktomis akimis. Beveik visi teikia pirmenyb\xc4\x99 psichodelikams kaip sukeliantiems malonesnius efektus ir nenuodingiems._NEWLINE_Dauguma blokuojan\xc4\x8di\xc5\xb3j\xc5\xb3 haliucinogen\xc5\xb3 slopina centrin\xc4\x99 nerv\xc5\xb3 sistem\xc4\x85. Jie gali sukelti tuos pa\xc4\x8dius pavojus, kokius sukelia opiatai: sutrik\xc4\x99s kv\xc4\x97pavimas, \xc5\xa1irdies darbas. Taip pat \xc5\xbemogus gali patirti traum\xc4\x85 ne d\xc4\x97l tiesioginio med\xc5\xbeiagos veikimo: pavyzd\xc5\xbeiui, diazoto monoksidas, da\xc5\xbeniau vadinamas tiesiog azoto suboksidu, neretai sukelia s\xc4\x85mon\xc4\x97s praradim\xc4\x85, d\xc4\x97l ko gri\xc5\xabdamas \xc5\xbemogus gali susi\xc5\xbeeisti._NEWLINE_Geriau \xc5\xbeinomi tokio tipo haliucinogenai yra: ketaminas, PCP.\n_START_SECTION_\n\xe2\x80\x9eTikrieji\xe2\x80\x9c (anticholinerginiai) haliucinogenai\n_START_PARAGRAPH_\nAngl\xc5\xb3 kalboje \xe2\x80\x9etikrieji\xe2\x80\x9c haliucinogenai vadinami deliriants (liet. sukeliantys klied\xc4\x97jim\xc4\x85). Tai med\xc5\xbeiagos, kurios veikdamos kaip receptoriai antagonistai, sukelia tikrovi\xc5\xa1kas haliucinacijas. Jeigu blokuojan\xc4\x8di\xc5\xb3j\xc5\xb3 haliucinogen\xc5\xb3 veikim\xc4\x85 galima prilyginti lucidiniui sapnui, tai \xe2\x80\x9etikr\xc5\xb3j\xc5\xb3 haliucinogen\xc5\xb3\xe2\x80\x9c poveikis labai primena lunatizm\xc4\x85._NEWLINE_\xc5\xa0ie haliucinogenai n\xc4\x97ra populiar\xc5\xabs kaip kiti d\xc4\x97l savo stiprumo ir nemalonaus poveikio. Da\xc5\xbeniausiai paband\xc5\xbeiusieji savo potyrius apib\xc5\xabdina kaip nemalonius arba ypatingai nemalonius. Tropano alkaloidai, kuri\xc5\xb3 turi did\xc5\xbeioji dalis \xe2\x80\x9etikr\xc5\xb3j\xc5\xb3 haliucinogen\xc5\xb3\xe2\x80\x9c, yra labai nuodingi ir net ma\xc5\xbeiausios doz\xc4\x97s gali sukelti mirt\xc4\xaf. Neretai narkotin\xc4\x97s med\xc5\xbeiagos sukeltos haliucinacijos n\xc4\x97ra atskiriamos nuo realyb\xc4\x97s, o pra\xc4\x97jus veikimui, nieko neprisimenama. Fiksuoti atvejai, kai apsvaig\xc4\x99s asmuo valand\xc5\xb3 valandas \xc5\xa1nekasi ar kar\xc5\xa1tai diskutuoja su neegzistuojan\xc4\x8diu \xc5\xbemogumi arba u\xc5\xbepuola savo atvaizd\xc4\x85 veidrodyje ir taip susi\xc5\xbealoja._NEWLINE_Lietuviams ypatingai gerai \xc5\xbeinomas ir legalus haliucinogenas antagonistas yra durnarop\xc4\x97. Da\xc5\xbenai klaidingai manoma, kad durnarop\xc4\x97 silpnesn\xc4\x97 u\xc5\xbe LSD, nors i\xc5\xa1 tikr\xc5\xb3j\xc5\xb3 yra atvirk\xc5\xa1\xc4\x8diai: durnarop\xc4\x97s poveikis atitinka nebent mil\xc5\xbeini\xc5\xa1kas LSD dozes, bet vis tiek yra savitas, tikrovi\xc5\xa1kesnis, intensyvesnis. Dar tarp Lietuvoje randam\xc5\xb3 ir haliucinogenams antagonistas priskiriam\xc5\xb3 augal\xc5\xb3 yra vaistin\xc4\x97 \xc5\xa1unvy\xc5\xa1n\xc4\x97, juodoji drign\xc4\x97. Taip pat kai kurie vaistai, pavyzd\xc5\xbeiui, difenilhidraminas, itin didel\xc4\x97mis doz\xc4\x97mis gali veikti labai pana\xc5\xa1iai kaip \xc5\xa1ios grup\xc4\x97s narkotin\xc4\x97 med\xc5\xbeiaga._NEWLINE_Ironi\xc5\xa1ka, kad psichodelikai, kuri\xc5\xb3 poveikis malonesnis, ne toks pavojingas yra draud\xc5\xbeiami, tuo tarpu tikr\xc5\xb3j\xc5\xb3 ir pa\xc4\x8di\xc5\xb3 galingiausi\xc5\xb3 haliucinogen\xc5\xb3 galima nesunkiai ir visi\xc5\xa1kai legaliai \xc4\xafsigyti.\n_START_SECTION_\nHaliucinogen\xc5\xb3 nepalank\xc5\xabs ir palank\xc5\xabs efektai\n_START_PARAGRAPH_\nDauguma haliucinogen\xc5\xb3 yra nenuodingi arba nuodingi tik daug didesn\xc4\x97mis doz\xc4\x97mis u\xc5\xbe \xc4\xafprastines. Nors didel\xc4\x97 dalis haliucinogen\xc5\xb3 neturi ilgalaiki\xc5\xb3 toksi\xc5\xa1k\xc5\xb3 efekt\xc5\xb3, toki\xc5\xb3 med\xc5\xbeiag\xc5\xb3 efektai gali b\xc5\xabti nenusp\xc4\x97jami psichikai, nes kiekvienas \xc5\xbemogus reaguoja skirtingai. Naudoti haliucinogenus nepatariama jeigu \xc5\xbemogus turi prigimt\xc4\xaf psichiniams sutrikimams. Tokiais atvejais gali pasirei\xc5\xa1ki pirma psichoz\xc4\x97s b\xc5\xabsena. Taip pat yra pasteb\xc4\x97ta, kad LSD sukelia 5-HT2A receptori\xc5\xb3 tankumo poky\xc4\x8dius, d\xc4\x97l kuri\xc5\xb3 gali \xc4\xafvykti psichologiniai poky\xc4\x8diai.  I\xc5\xa1 kitos pus\xc4\x97s, psichotropin\xc4\x97s med\xc5\xbeiagos buvo ir dar kartais naudojamos psichoterapijos tyrimuose gydant \xc4\xafvairius sutrikimus kaip alkoholizmas ir analizuojant s\xc4\x85mon\xc4\x99 ir pas\xc4\x85mon\xc4\x99. Haliucinogenai taip pat naudojami \xc4\xafvairiuose kult\xc5\xabrose kaip priemon\xc4\x97 dvasini\xc5\xb3 apeig\xc5\xb3 metu.\n_START_SECTION_\nHaliucinogen\xc5\xb3 naudojimo istorija\n_START_PARAGRAPH_\nKaip augalai ar grybai haliucinogenai neabejotinai pati seniausia narkotini\xc5\xb3 med\xc5\xbeiag\xc5\xb3 grup\xc4\x97. Sunku net pasakyti ar \xc5\xbemon\xc4\x97s pirmiau atrado ugn\xc4\xaf ar \xc4\x97m\xc4\x97 vartoti haliucinogenini\xc5\xb3 savybi\xc5\xb3 turin\xc4\x8dius augalus, grybus. Haliucinogenai taip pat pati kontroversi\xc5\xa1kiausia med\xc5\xbeiag\xc5\xb3 grup\xc4\x97. Vienur jie garbinami, tapatinami su religija, laikomi \xc5\xa1ventais, kitur jie vartojami tik kaip dar viena svaiginimosi priemon\xc4\x97. Dar kai kur \xc4\xaf juos po\xc5\xbei\xc5\xabris neigiamas lygiai kaip ir \xc4\xaf nuodus ir toks pat vartojimas. Ir galiausiai daug kur, ypa\xc4\x8d \xc5\xa1iais laikais, tai \xc4\xafstatymi\xc5\xa1kai draud\xc5\xbeiamas, tabu apipintas \xc4\xafvairiais, neai\xc5\xa1kiais mitais. U\xc5\xbe prekyb\xc4\x85 haliucinogenais ar j\xc5\xb3 gamyb\xc4\x85 baud\xc5\xbeiama net mirtimi.\n_START_SECTION_\nPirmieji moksliniai tyrimai\n_START_PARAGRAPH_\nXVII am\xc5\xbeiaus pabaigoje atradus azoto suboksid\xc4\x85 ir XIX am\xc5\xbeiaus pabaigoje i\xc5\xa1tyrus Peyote kaktus\xc4\x85, pama\xc5\xbeu augo susidom\xc4\x97jimas haliucinogenais. 1927 metais Kurtas Beringeris vienas i\xc5\xa1 pirm\xc5\xb3j\xc5\xb3 parod\xc4\x97 didesn\xc4\xaf susidom\xc4\x97jim\xc4\x85 psichoaktyviaisiais augalais. Tais pa\xc4\x8diais metais Louis Lewinas i\xc5\xa1leido savo plat\xc5\xb3 psichoaktyvi\xc5\xb3j\xc5\xb3 augal\xc5\xb3 apra\xc5\xa1ym\xc4\x85. V\xc4\x97liau ypatingai svarbus buvo buvo Psilocybe gryb\xc5\xb3 atradimas i\xc5\xa1 naujo 1936 metais (Robert J. Weitlaner) ir LSD atradimas 1938 metais (Albert Hofmann), kuris, kaip 1943 metais paai\xc5\xa1k\xc4\x97jo, turi haliucinogenini\xc5\xb3 savybi\xc5\xb3.\n_START_SECTION_\nHaliucinogenai po Antrojo pasaulinio karo\n_START_PARAGRAPH_\nPo Antrojo pasaulinio karo susidom\xc4\x97jimas haliucinogenais patyr\xc4\x97 sprogim\xc4\x85, daugiausia \xc4\xaftakos tam padar\xc4\x97 LSD haliucinogenini\xc5\xb3 savybi\xc5\xb3 atradimas. Buvo m\xc4\x97ginama juos pritaikyti medicinoje, ypa\xc4\x8d psichoterapijoje, bandant sukurti \xe2\x80\x9ekontroliuojam\xc4\x85 psichoz\xc4\x99\xe2\x80\x9c ir taip suprasti daugelio psichikos lyg\xc5\xb3 prie\xc5\xbeastis bei surasti gydym\xc4\x85. Iki 1951 met\xc5\xb3 daugiau kaip 100 straipsni\xc5\xb3 buvo pasirod\xc4\x99 moksliniuose \xc5\xbeurnaluose LSD tema, o 1961 toki\xc5\xb3 jau buvo daugiau kaip t\xc5\xabkstantis. Kai kuri\xc5\xb3 \xc5\xa1ali\xc5\xb3 vyriausyb\xc4\x97s haliucinogen\xc5\xb3 pagrindu band\xc4\x97 kurti naujus cheminius ginklus. MK-ULTRA ir pana\xc5\xa1us projektai buvo gana da\xc5\xbeni. Haliucinogenines med\xc5\xbeiagas buvo stengiamasi pritaikyti apklaus\xc5\xb3 metu, taip pat kaip \xc4\xafrank\xc4\xaf smegen\xc5\xb3 plovimui bei min\xc4\x8di\xc5\xb3 kontrolei._NEWLINE_XX am\xc5\xbeiaus \xc5\xa1e\xc5\xa1tajame de\xc5\xa1imtmetyje haliucinogenini\xc5\xb3 med\xc5\xbeiag\xc5\xb3 vartojimas paplito visuomen\xc4\x97je. Tam did\xc5\xbeiul\xc4\x99 \xc4\xaftak\xc4\x85 padar\xc4\x97 1953 metais i\xc5\xa1leista Aldous Huxley knyga \xe2\x80\x9eThe Doors of Perception\xe2\x80\x9c, kurioje buvo apra\xc5\xa1omi eksperimentai su psichodelikais bei 1957 metais viename populiariame \xc5\xbeurnale pasirod\xc4\x99s straipsnis haliucinogen\xc5\xb3 tema. Pirmaisiais XX am\xc5\xbeiaus septintojo de\xc5\xa1imtme\xc4\x8dio metais haliucinogen\xc5\xb3 vartojim\xc4\x85 dar labiau paskatino kontrakult\xc5\xabros dievai\xc4\x8diai, kaip Jimi Hendrix, Jim Morisson, kuri\xc5\xb3 k\xc5\xabryboje psichodelija vaidino did\xc5\xbeiul\xc4\xaf vaidmen\xc4\xaf. 1967 metais d\xc4\x97l savo mil\xc5\xbeini\xc5\xa1kais tempais augan\xc4\x8dio populiarumo, LSD buvo u\xc5\xbedraustas JAV, netrukus ir kitose \xc5\xa1alyse. Po 1980 met\xc5\xb3 haliucinogen\xc5\xb3 populiarumas \xc4\x97m\xc4\x97 ma\xc5\xbe\xc4\x97ti, nes gatv\xc4\x97se vis labiau plito kiti narkotikai, tokie kaip MDMA, kurie labiau tiko vartoti vakar\xc4\x97liuose ir diskotekose, kur bendrauti su dvasiomis niekam nebuvo \xc4\xafdomu.\n_START_SECTION_\nLegalumas\n_START_PARAGRAPH_\nDabar haliucinogenai draud\xc5\xbeiami daugelyje \xc5\xa1ali\xc5\xb3. Haliucinogenus sunku kontroliuoti, nes gryno haliucinogeno yra ma\xc5\xbeai vienai dozei, o gryb\xc5\xb3 sporos ar augal\xc5\xb3 s\xc4\x97klos gali b\xc5\xabti nesunkiai perve\xc5\xbeamos kontrabandos b\xc5\xabdu ir v\xc4\x97liau nesunkiai i\xc5\xa1augintos. Tradiciniai sodo augalai, tokie, kaip durnarop\xc4\x97, n\xc4\x97ra u\xc5\xbedrausti.'